REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/15-13

29. januar 2013. godine

B e o g r a d

Z A P I S N I K

6. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE NARODNE SKUPŠTINE REPUBLIKE SRBIJE, ODRŽANE 22. JANUARA 2013. GODINE

Sednica je počela u 12,10 časova.

Sednicom je predsedavao Dejan Radenković, predsednik Odbora.

Sednici su prisustvovali članovi Odbora: Zoran Bojanić, Slobodan Jeremić, Vladimir Marinković, Milovan Marković, Mujo Muković i Željko Sušec.

Sednici su prisustvovali zamenici odsutnih članova Odbora: Slavoljub Vlajković, zamenik Stefane Miladinović, Rajko Stevanović, zamenik Branislava Jovanovića i Srđan Miković, zamenik člana Odbora.

Sednici nisu prisustvovali članovi Odbora: Gorica Gajić, Radmila Gerov, Vladimir Jovanović, Milan Kovačević, Milan Lapčević, Milan Mirosavljević i Srđan Spasojević, niti njihovi zamenici.

 Sednici su prisustvovali iz Ministarstva saobraćaja: Mirjana Trifunović i Milorad Ilić,pomoćnici ministra i Veljko Kovačević, savetnik.

 Na predlog predsednika Odbora, jednoglasno usvojen je sledeći:

**D N E V N I R E D**

1.Razmatranje Predloga zakona o potvrđivanju Konvencije o ograničenju odgovornosti za pomorska potraživanja i Protokola iz 1996. godine o izmenama i dopunama Konvencije o ograničenju odgovornosti za pomorska potraživanja, koji je podnela Vlada (broj: 011-4598/12 od 31. decembra. 2012. godine);

2.Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o drumskom prevozu putnika i stvari, koji je podnela Vlada (broj: 344-4119/12 od 7. decembra 2012. godine);

 3.Razmatranje Predloga zakona o potvrđivanju Sporazuma između Vlade Republike Srbije i Vlade Republike Letonije o međunarodnom drumskom saobraćaju, koji je podnela Vlada (broj: 344-4120/12 od 7. decembra 2012. godine), i

4.Razmatranje Predloga zakona o potvrđivanju Sporazuma o saradnji u oblasti vazdušnog saobraćaja između Vlade Republike Srbije i Vlade Crne Gore, koji je podnela Vlada (broj: 343-4371/12 od 21. decembra 2012. godine).

Pre prelaska na rad po utvrđenom dnevnom redu jednoglasno je usvojen, bez primedaba, zapisnik sa 4. sednice Odbora održane 12. decembra 2012. godine.

Prva tačka dnevnog reda - **Razmatranje Predloga zakona o potvrđivanju Konvencije o ograničenju odgovornosti za pomorska potraživanja i Protokola iz 1996. godine o izmenama i dopunama Konvencije o ograničenju odgovornosti za pomorska potraživanja, koji je podnela Vlada**

U uvodnom izlaganju Mirjana Trifunović, pomoćnik ministra za saobraćaj, ukazala je da je Konvencija usvojena 1976. godine, da je stupila na snagu 1986. godine, a da je izmenjena Protokolom iz 1996. godine. Konvencijom su utvrđene visoke granice odgovornosti brodovlasnika, ali u merama kojima se omogućava da se iznosi odgovornosti osiguraju po prihvatljivoj premiji osiguranja, a uspostavljen je i siguran kriterijum za gubitak prava na ograničenja odgovornosti. Istovremeno potvrđivanjem Konvencije ispunjava se jedna od obaveza usklađivanja domaćeg zakonodavstva sa zakonodavstvom Evropske unije, tako da postajemo konkurentni.

Odbor je, u skladu sa čl. 155. stav 2. Poslovnika Narodne skupštine, odlučio jednoglasno, da predloži Narodnoj skupštini da prihvati Predlog zakona o potvrđivanju Konvencije o ograničenju odgovornosti za pomorska potraživanja i Protokola iz 1996. godine o izmenama i dopunama Konvencije o ograničenju odgovornosti za pomorska potraživanja.

 Za izvestioca Odbora na sednici Narodne skupštine određen je Dejan Radenković, predsednik Odbora.

Druga tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o drumskom prevozu putnika i stvari, koji je podnela Vlada**

U uvodnom izlaganju Milorad Ilić, pomoćnik ministra za saobraćaj, ukazao je na cilj Vlade Republike Srbije da obnovi međunarodne sporazume, jer je većina njih iz 1962. i 1966. godine iz vremena FNRJ i SFRJ. Ovaj sporazum ima kontinuitet sporazuma sa SFRJ, a kad je reč o Ukrajini ima kontinuitet sporazuma sa SSSR om i uglavnom reguliše teretni saobraćaj.

 Odbor je, u skladu sa čl. 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Kabineta ministara Ukrajine o drumskom prevozu putnika i stvari.

 Za izvestioca Odbora na sednici Narodne skupštine određen je Dejan Radenković, predsednik Odbora.

Treća tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Letonije o međunarodnom drumskom saobraćaju, koji je podnela Vlada**

U uvodnom izlaganju Milorad Ilić, pomoćnik ministra za saobraćaj istakao je da je ovo prvi sporazum sa Letonijom o međunarodnom drumskom saobraćaju, a da se kao i u predhodnoj tački radi o međunarodnom sporazumu, koji je u ranijem periodu postojao sa SSSR om.

 Odbor je, u skladu sa čl. 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Letonije o međunarodnom drumskom saobraćaju.

 Za izvestioca Odbora na sednici Narodne skupštine određen je Dejan Radenković, predsednik Odbora.

Četvrta tačka dnevnog reda - **Razmatranje Predloga zakona o potvrđivanju Sporazuma o saradnji u oblasti vazdušnog saobraćaja između Vlade Republike Srbije i Vlade Crne Gore, koji je podnela Vlada**

 Imajući u vidu mogućnost da ovaj predlog zakona bude povučen iz procedure kao i da nije bilo odgovarajućeg predstavnika predlagača po ovom zakonu, predsednik Odbora je izjašnjavanje o ovoj tački dnevnog reda ostavio za narednu sednicu.

Na sednici je vođen tonski zapis.

Sednica je zaključena u 12,25 časova.

 SEKRETAR PREDSEDNIK ODBORA

 Biljana Ilić Dejan Radenković